b'\n_START_ARTICLE_\n\xc5\xa0tefan Baler (arhitekt)\n_START_SECTION_\n\xc5\xbdivljenje in delo\n_START_PARAGRAPH_\n\xc5\xa0tefan Baler je leta 1978 diplomiral pri profesorju Ravnikarju na Fakulteti za arhitekturo, gradbeni\xc5\xa1tvo in geodezijo v Ljubljani. Ukvarjal se je z vizijo urbanega tkiva mesta Murska Sobota. Po letih delovanja v podjetju PGP v Ljutomeru je leta 1990 je ustanovil lasten arhitekturni biro Domus Projekt v Ljutomeru kjer je ustvaril ve\xc4\x8dje \xc5\xa1tevilo za lokalno okolje pomembnih objektov ter urbanisti\xc4\x8dnih ureditev. Bil je samostojni odgovorni projektant arhitekture. Sodeloval je na \xc5\xa1tevilnih nacionalnih arhitekturnih nate\xc4\x8dajih, odprtih in vabljenih, za kar je prejel ve\xc4\x8d nagrad in priznanj. Njegov ustvarjalni opus obsega preko petsto razli\xc4\x8dnih projektov, kot so vrtci, \xc5\xa1ole, zdravstveni objekti, domovi, \xc5\xa1portni objekti, kopali\xc5\xa1\xc4\x8da, turisti\xc4\x8dni objekti, poslovni, industrijski in stanovanjski objekti._NEWLINE_Arhitekt \xc5\xa0tefan Baler je leta 2007 za izveden projekt Dom starej\xc5\xa1ih ob\xc4\x8danov Ljutomer dobil \xc4\x8dastno priznanje Ob\xc4\x8dine Ljutomer. Je avtor projekta prve bivalne enote za osebe z demenco v Sloveniji, DSO Stro\xc4\x8dja vas. S projektom hotel in turisti\xc4\x8dno naselje Bioterme Mala Nedelja je sodeloval v izboru za nagrado ZAPS. Bil je aktiven \xc4\x8dlan Dru\xc5\xa1tva arhitektov Ljubljane in Zbornice za arhitekturo in prostor Slovenije ter stalni udele\xc5\xbeenec Piranskih dnevov arhitekture in zagreb\xc5\xa1kih Dnevov Orisa.'